HFT บวกเกือบ 4% รับคำสั่งซื้อยางล็อตใหญ่ใน Q4/58 มีแนวโน้มจ่ายปันผลสูง
HFT บวกเกือบ 4% รับคำสั่งซื้อยางล็อตใหญ่ใน Q4/58 มีแนวโน้มจ่ายปันผลสูง ล่าสุด ณ เวลา 12.21 น. ราคาอยู่ที่ 5.15 บาท บวก 0.19 บาท หรือ 3.83% สูงสุดที่ 5.20 บาท ต่ำสุดที่ 5 บาท มูลค่าซื้อขายที่ 20.81 ล้านบาท
8 ม.ค. 2559

ผู้สื่อข่าวรายงานว่า ราคาหุ้นบริษัท ฮั้วฟง รับเบอร์ (ไทยแลนด์) จำกัด (มหาชน) หรือ HFT ณ เวลา 12.21น. ราคาอยู่ที่ 5.15 บาท บวก 0.19 บาท หรือ 3.83% สูงสุดที่ 5.20 บาท ต่ำสุดที่ 5 บาท มูลค่าซื้อขายที่ 20.81 ล้านบาท ขณะที่ดัชนีตลาดหุ้นไทยโดยรวมบวก 0.77%
บล.เคทีบี (ประเทศไทย) ระบุในบทวิเคราะห์ (7 ม.ค.) ว่าตลาดรถจักรยานยนต์ในประเทศมีแนวโน้มฟื้นตัวขึ้น โดยในไตรมาส 4/58 บริษัท HFT ได้คำสั่งซื้อล็อตใหญ่จาก HONDA, YAMAHA, KAWASAKI และตลาดทดแทนยางสึกหรอยังสั่งสต๊อกจำนวนมาก อีกทั้งคาดว่าปี 2558 บริษัทมีแนวโน้มจะจ่ายเงินปันผลสูงกว่าปี 2557 ที่ 0.15 บาทต่อหุ้น ซึ่งเป็นไปตามการเติบโตของกำไรในปีที่ผ่านมา
ทั้งนี้ผลประกอบการปี 2558 มีแนวโน้มเติบโตอย่างต่อเนื่องจากปีก่อน คาดว่าปัจจัยหลักๆ ที่จะช่วยหนุนผลประกอบการปีนี้ให้เติบขึ้นได้แก่ ราคายางซึ่งเป็นวัตถุดิบหลักปรับตัวลดลง (*ล่าสุดราคายางพาราร่วงลงอย่างต่อเนื่อง โดยราคาปัจจุบันของยางแผ่นอยู่ที่ 34 บาท/กิโลกรัม, ยางแผ่นดิบชั้น 3 อยู่ที่ 25 บาท/กิโลกรัม เท่ากับราคา 100 บาท/4 กิโลกรัม ส่วนเศษยางอยู่ที่ 14 บาท/กิโลกรัม ถือว่าราคาต่ำสุดในรอบ 10 ปี) และบริษัทได้ประโยชน์จากเงินบาทอ่อนค่า
โดยสัดส่วนยอดขายในประเทศอยู่ที่ 45.66% และต่างประเทศอยู่ที่ 54.34% และบริษัทฯยังผลักดันยอดขายในต่างประเทศให้เติบโตขึ้น โดยมีเป้าหมายขยายฐานลูกค้าเพิ่มทั้งในและต่างประเทศ
ทั้งนี้คาดว่าปี 2559 รายได้รวมจะเติบโตไม่ต่ำกว่า 10% จากการขยายตลาดต่างประเทศทียอดขายยังเติบโตได้ดี โดยเฉพาะประเทศที่เป็นตลาดสำคัญในกลุ่ม CLMV รวมถึงการขยายตลาดในประเทศอินโดนีเซียและฟิลิปปินส์อย่างต่อเนื่องภายใต้แบรนด์สินค้าใหม่ DURO ขณะเดียวกันในปี 2559 ภาวะเศรษฐกิจน่าจะฟื้นตัวขึ้น ซึ่งน่าจะเป็นผลบวกต่อยอดขายของบริษัทให้เติบโตขึ้น
อนึ่ง HFT เป็นผู้ผลิตและจำหน่ายยางในและยางนอกของรถจักรยาน รถจักรยานยนต์ และรถขนส่งขนาดเล็ก